মশা মারতে কামান দাগার প্রবাদ পুরনো হয়েছে। এবার করোনা মারতে কামান দাগার ব্যবস্থা করল ভারতের কলকাতা পুরসভা। সেজন্য তারা কিনেছে মিস্টিং ক্যানন।
যা দিয়ে করোনার দফারফা হবে বলে দাবি কলকাতার মুখ্য প্রশাসক তথা পশ্চিমবঙ্গের পুরমন্ত্রী ফিরহাদ হাকিমের।
মিস্টিং ক্যাননের ব্যবহার নতুন নয়। ভারতের রাজধানী দিল্লিতে দূষণ রুখতে ব্যবহার করা হয় এই যন্ত্র। এই যন্ত্রের মাধ্যমে কুয়াশার আকারে বিস্তীর্ণ এলাকায় ছড়িয়ে পড়ে জলকণা। সেই জলে জীবাণুনাশক মিশিয়ে করোনাকে সায়েস্তা করার ব্যবস্থা করেছেন ফিরহাদ হাকিম।
এর আগে চীনের হুবেই প্রদেশের রাস্তাকে জীবাণুমুক্ত করতে দেখা মিলেছিল এই যন্ত্রের। এবার কলকাতায়।
বিশেষজ্ঞরা যদিও বলছেন, এই যন্ত্রের ব্যবহার বুঝে শুনে করা উচিত। অতিরিক্ত ব্যবহারে করোনার সঙ্গে মারা পড়তে পারে প্রয়োজনীয় বন্ধু জীবাণুও। রাসায়নিকের প্রভাবে স্থায়ী প্রভাব পড়তে পারে শহরবাসীর স্বাস্থ্যে। হিন্দুস্থান টাইমস